b'\n_START_ARTICLE_\nDai Zhen\n_START_SECTION_\nBiografia\n_START_PARAGRAPH_\nFil d\'un comerciant de teixits Dai va ser un bon estudiant malgrat que la seva fam\xc3\xadlia no tenia cap tradici\xc3\xb3 acad\xc3\xa8mica i ell no va rebre una formaci\xc3\xb3 escolar reglada. D\'acord amb la biografia de Duan Yucai "Dai Dongyan Xiansheng", Dai fins als 17 anys va estudiar les paraules b\xc3\xa0siques de la filologia xinesa amb les obres "Shuowen jizi" i "Shisanjing". M\xc3\xa9s endavant va estudiar les obres de filologia i matem\xc3\xa0tiques de Jiang Yun i tamb\xc3\xa9 astronomia i fonologia.\n_START_SECTION_\nMatem\xc3\xa0tic\n_START_PARAGRAPH_\nCom el seu antecessor Mei Wending (1632-1721) que ha havia fet estudis comparant les matem\xc3\xa0tiques xineses amb les occidentals, Dai era un apassionat per les matem\xc3\xa0tiques. Va con\xc3\xa8ixer les regles de John Napier (matem\xc3\xa0tic escoc\xc3\xa8s descobridor dels logaritmes  1550-1617) i va redactar un tractat sobre la mesura del cercle (Gougu geyuanji, 1775) i va investigar i reeditar les obres antigues dels matem\xc3\xa0tics de les \xc3\xa8poques Song i Yuan.\n_START_SECTION_\nFil\xc3\xb2leg\n_START_PARAGRAPH_\nVa ser un dels grans mestres dels estudis filol\xc3\xb2gics, especialment en el camp de la fon\xc3\xa8tica hist\xc3\xb2rica, amb les obres "Zhouguan \xc3\xb3 Zhouli" (Tractat dels funcionaris de Zhou) i "Kaogongji tuzhu" (Comentari il\xc2\xb7lustrat a la mem\xc3\xb2ria dels oficis - 1746). En aquesta activitat va tenir eminents deixebles i successors, com Duan Yucai (1735-1815), Wang Niansun (1744-1832) i Wang Yinzhi (1766-1834).\n_START_SECTION_\nFil\xc3\xb2sof\n_START_PARAGRAPH_\nVa ser la punta de llan\xc3\xa7a d\'un moviment filos\xc3\xb2fic dedicat a reformar el neo-confucianisme heretat de Zhu Xi, amb el desig  de retrobar el sentit aut\xc3\xa8ntic dels confucianistes cl\xc3\xa0ssics alliberant-los d\'interpretacions tardanes._NEWLINE_Les obres m\xc3\xa9s importants sobre filosofia s\xc3\xb3n "Yuanshan" (Sobre els or\xc3\xadgens del b\xc3\xa9, 1796) i un estudi sobre Mencius, "Mengzi ziyi shuzheng" (Comentari cr\xc3\xadtic sobre el sentit de Mencius, 1772)._NEWLINE_Dai Zhen fa una cr\xc3\xadtica radical de la moral conformista que es va imposar a partir dels Song, que en nom de la ra\xc3\xb3 (li) impedia als m\xc3\xa9s humils i els joves expressar i satisfer les seves aspiracions.\n_START_SECTION_\nCompilador\n_START_PARAGRAPH_\nUna gran part de l\'activitat de Dai va ser l\'actuaci\xc3\xb3 com a compilador oficial de textos d\'or\xc3\xadgens diversos "Siku quanshu" on va ser un dels principals directors a partir de 1773.'